《立秋日六兄将仕先入都赴铨试会饮东郊作诗送之》
宋代·葛胜仲

缺月耿疏林，凉飙拂轻衽。荒溪趣遵涂，客子敢安枕。

自言赴铨府，试判取微廪。清时广招延，选部杂流品。

门子萃金张，文人富曹沈。春秋两较试，器业一精审。

探珠到渊洄，求金自沙墋。腾装分区区，蓄志常懔懔。

家翁昔初仕，恬退声藉甚。求閒绝外慕，行义鄙中荏。

以兹久淹蟠，通籍才十稔。飘然宦游倦，遽以归休谂。

优恩得世禄，纶告下绨锦。兄材济世美，圣读近天禀。

所长皆盖人，无一可镌锓。摛辞昔贤均，说经馀子噤。

临书蛇蚓结，搊琴鱼鲔淰。辛勤客虞庠，藜藿就烹饪。

谓当妙穿杨，百中羽皆饮。如何遭刖频，归步每踔踸。

兹行定焚舟，已事空拾沈。将期冠群英，喜剧不能寝。

作者简介：葛胜仲 (1072～1144) 宋代词人，字鲁卿，丹阳（今属江苏）人。绍圣四年(1097)进士。元符三年(1100)，中宏词科。累迁国子司业，官至文华阁待制。卒谥文康。宣和间曾抵制征索花鸟玩物的弊政，气节甚伟，著名于时。与叶梦得友密，词风亦相近。有《丹阳词》。